Citroën C3 Pluriel

Το Citroën C3 Pluriel ήταν ένα αυτοκίνητο πόλης της κατηγορίας Β, που παρήχθη από τη γαλλική αυτοκινητοβιομηχανία Citroën, από τον Απρίλιο του 2003 έως τον Ιούλιο του 2010, σε 109.682 αντίτυπα. Βασίστηκε στο 5-πορτο Citroën C3 πρώτης γενιάς, αλλά το Pluriel ήταν 3-πορτο, με λίγο διαφορετική εξωτερική αισθητική και με δυνατότητα μετατροπής από hatchback σε convertible (καμπριολέ) και αντίστροφα.

 Το C3 Pluriel ήταν μια 3-πορτη ειδική εκδοχή του αποκλειστικά 5-πορτου C3 πρώτης γενιάς (2002 - 2009), αλλά με πολυχρηστική πρακτικότητα. Συγκεκριμένα, το Pluriel μπορεί να μετατραπεί από 3-πορτο hatchback σε ημι-κάμπριο με αναδιπλούμενη οροφή ή (με αναδίπλωση των πίσω καθισμάτων) σε pick-up, κατά τα πρότυπα του Citroën 2CV και, επιπλέον, σε πλήρως ανοιχτό convertible. Η αναδιπλούμενη υφασμάτινη ηλιοροφή είναι ηλεκτρικά ρυθμιζόμενη, αλλά για την μετάβαση στην πλήρως κάμπριο εκδοχή, απαιτείται η χειροκίνητη απόσπαση των πλευρικών τόξων της θολωτής οροφής. Λόγω της δυνατότητας να μετατραπεί σε καμπριολέ, το C3 Pluriel διατέθηκε αποκλειστικά ως 3-πορτο, σε αντίθεση με το αποκλειστικά 5-πορτο Citroën C3 πρώτης γενιάς. Οι πρώτες πωλήσεις του C3 Pluriel ξεκίνησαν τον Μάιο του 2003, ενώ ειδικότερα στην Ελλάδα η διάθεσή του ξεκίνησε τον Ιούνιο. Κυκλοφόρησε με κινητήρες βενζίνης 1.4i (75 hp) και 1.6 16V (110hp), ενώ επίσης, από το 2004, και με έναν ντίζελ 1.4 HDi (70 hp). Συνδυάζονταν με δύο τύπους κιβωτίου ταχυτήτων: 5-τάχυτο μηχανικό, για τους κινητήρες 1.4 λίτρων (βενζίνης και HDi) 5-τάχυτο αυτόματο SensoDrive, για τον 1.6 λίτρων, με δυνατότητα και για χειροκίνητες αλλαγές ταχυτήτων.Σε κάθε κυβισμό υπήρχε ένα αντίστοιχο επίπεδο εξοπλισμού. Οι κινητήρες 1.4 λίτρων συνδυάζονταν με το βασικό επίπεδο, με τα εξής στάνταρ στοιχεία εξοπλισμού: Σύστημα Αντιμπλοκαρίσματος Τροχών (ABS), Σύστημα ελέγχου πρόσφυσης (traction control system), Σύστημα Υποβοήθησης Φρεναρίσματος (Brake Assist), 4 αερόσακοι - 2 μπροστινοί και 2 πλευρικοί προστασίας πλευρών και κεφαλής (τύπου combo), Κεντρικό κλείδωμα, Ηλεκτρικά παράθυρα εμπρός και πίσω, Ηλεκτρικά ρυθμιζόμενη ηλιοροφή, Πτυσσόμενα πίσω καθίσματα 50/50, Κεντρικό κλείδωμα, Ζάντες 15 ιντσών, Ψηφιακός πίνακας οργάνων, Οθόνη πολλαπλών λειτουργιών, Βομβητής υπενθύμισης υπερβολικής ταχύτητας.Το ανώτερο επίπεδο εξοπλισμού συνδυαζόταν με τον κινητήρα 1.6 λίτρων και προσέθετε τα εξής 2 επιπλέον ως στάνταρ (στα 1.4 ήταν έξτρα) στοιχεία εξοπλισμού: Προβολείς ομίχλης, Ράδιο-CD,Προαιρετικά σε όλα τα C3 Pluriel ήταν τα εξής: Κλιματισμός, με απεικόνιση και της εξωτερικής θερμοκρασίας. Προβολείς με αυτόματο άναμμα και αυτορύθμιση, ανάλογα με τις συνθήκες εξωτερικού φωτισμού. Αισθητήρας βροχής για πλήρως αυτόματη λειτουργία και αυτορυθμιζόμενη ταχύτητα των υαλοκαθαριστήρων ανάλογα με την ένταση της βροχής. Σύστημα ESP (από το 2004). Δερμάτινο σαλόνι (από το 2004). Ρυθμιστής / περιοριστής ταχύτητας (από τα τέλη του 2005). Συμβατότητα MP3 για το CD-player (από τα τέλη του 2005). Κινητό τηλέφωνο hands-free, με σύστημα Bluetooth (από τον Ιανουάριο του 2008). Ζάντες αλουμινίου. Μεταλλικό χρώμα. Στο Σαλόνι Αυτοκινήτου του Παρισιού τον Οκτώβριο του 2008, παρουσιάστηκε η ειδική έκδοση C3 Pluriel Charleston, φέροντας έτσι το ίδιο όνομα με το Citroën 2CV Charleston και αντίστοιχες ποικιλίες δίχρωμης βαφής. Τόσο στο 2CV Charleston, όσο και στο C3 Pluriel Charleston, η έμπνευση για τις βαφές είχε προέλθει από τα χρωματικά σχήματα της Citroën στη δεκαετία του 1920, τα οποία διέθεταν ένα στυλ Αρ Ντεκό (γαλλικά : Art Déco / «Διακοσμητική Τέχνη»). Επίσης, το C3 Pluriel Charleston έφερε πληρέστερο εξοπλισμό από τις άλλες εκδόσεις. Κυκλοφόρησε στα τέλη του έτους στη Γαλλία, ενώ στις άλλες χώρες της Ευρώπης οι πωλήσεις του ξεκίνησαν στις αρχές του 2009 και στο Ηνωμένο Βασίλειο ως δεξιοτίμονο λίγους μήνες μετά. Τελικώς η παραγωγή του C3 Pluriel έληξε στις 31 Ιουλίου 2010, χωρίς να υπάρξει ποτέ μέχρι σήμερα διάδοχος με αντίστοιχης φιλοσοφίας μεταβλητό αμάξωμα. Ο κυριότερος λόγος ήταν η χλιαρή ανταπόκριση του κοινού, πιθανότατα λόγω της δυσκολίας στην μετάβαση στην πλήρως κάμπριο εκδοχή. Η απαιτούμενη, για την μετάβαση αυτή, χειροκίνητη απόσπαση των πλευρικών τόξων (βάρους 12 κιλών) της θολωτής οροφής, στην πράξη ήταν δυσχερής και κουραστική, με αποτέλεσμα να μην γνωρίσει την ίδια επιτυχία με την μεταλλική και πλήρως αναδιπλούμενη οροφή του Peugeot 206 CC. Μια παρόμοια αναδιπλούμενη οροφή με αυτήν του C3 Pluriel, υιοθετήθηκε το 2009 από το Fiat 500C, στο οποίο όμως οι πλευρικές καμάρες είναι ακλόνητες και γενικότερα η έννοια της χειροκίνητης απόσπασης δεν έχει γνωρίσει απήχηση. Αντιθέτως, η Citroën εισήγαγε τελικώς την ιδέα του Fiat 500C στο Citroën DS3 (μετέπειτα DS 3 σκέτο), καθώς στις 31 Αυγούστου 2012 παρουσίασε μια 2-πορτη ημι-καμπριολέ έκδοση, γνωστή ως DS3 Cabrio, η οποία κυκλοφόρησε στις 8 Μαρτίου 2013. Επίσης την υιοθέτησε και στην ημι-κάμπριο εκδοχή Airscape του Citroën C1 δεύτερης γενιάς (Μάιος 2014 - Ιανουάριος 2022), που φέρει ανοιγόμενη υφασμάτινη οροφή. Αφιέρωμα στο Citroën C3 Pluriel από το Citroënët (στα αγγλικά) Αφιέρωμα στο Citroën C3 Pluriel Charleston από το Citroënët (στα αγγλικά) www.citroenorigins.co.uk/en/ Citroën C3 Pluriel (στα αγγλικά) www.citroenorigins.fr/ Citroën C3 Pluriel (στα γαλλικά) Παρουσίαση του Citroën C3 Pluriel από το περιοδικό 4Τροχοί (Ιούνιος 2003)